'Dit gaan baie goed' met André Schwartz in hospitaal | Netwerk24
'Dit gaan baie goed' met André Schwartz in hospitaal
Deur Susan Cilliers 15 Februarie 2020 19:40
Geeneen van die gewilde Afrikaanse sanger André Schwartz se konserte word geraak deur sy hospitaalopname Vrydagaand weens septiese skok nie.
Corné Oosthuizen van CO Productions sê ook sy skielike siekte hou nie regsteeks verband met die motorneuronsiekte (MNS) waarmee Schwartz in April 2018 gediagnoseer is nie.
"Die septiese skok is moontlik veroorsaak deur die port wat ingeplant is waardeur hy sy drip vir die (MNS)-behandeling kry. Hy was nie vooraf siek nie. Dit is dus nie MNS-verwant nie."
Oosthuizen het Saterdagaand gesê dit gaan "ongelooflik goed" met die MNS-behandeling wat Schwartz ontvang. Hy het geen agteruitgang getoon sedert hy met die behandeling begin het nie.
Schwartz word nog in die waaksaal van 'n onbekende hospitaal versorg, maar Oosthuizen sê dit gaan "baie goed met hom".
"Personeel het sy koors afgebring en hom by sy bewussyn gehou."
Schwartz het Saterdag 'n foto van hom in 'n hospitaalbed op sy Facebookblad geplaas, met dié inskrywing: "Interessante manier om Valentysdag te eindig! In die ICU ná septiese skok. Dit gaan nou baie beter."
Hy is binnekort terug op die verhoog met sy produksie Die Pad, wat die gehoor op reis neem deur sy lewe van kindsbeen tot nou, sê Oosthuizen.
Schwartz was sedert sy diagnose met MNS openlik daaroor en oor sy besluit om desondanks voluit te leef. Hy het in Januarie in 'n onderhoud met Huisgenoot gesê behalwe vir moegheid, het hy nog nie ingrypende simptome nie. Hy het wel die gebruik van die linkerkant van sy tong verloor, maar dis nie opvallend in sy spraak of sang nie.
Die foto van waar hy in hospitaal lê, wat André Schwartz Saterdag op sy Facebookblad geplaas het. Foto: Facebook